Busbestuurder kritiek ná ses skoteFoto: Facebook ’n 30-jarige busbestuurder van Kaapstad het deur die nag om sy lewe geveg in ’n Kaapse hospitaal nadat hy ses keer geskiet is. Sers. Noloyiso Rwexana, woordvoerder van die polisie, het gesê ŉ saak van poging tot moord word ondersoek nadat die man verskeie skietwonde opgedoen het in Mitchells Plain. Brett Herron, burgemeesterskomiteelid vir vervoer en stedelike ontwikkeling, het in ŉ verklaring gesê die stad is hartseer en geskok oor dié onlangse aanval. “Die busbestuurder is ses keer geskiet net voor hy Donderdag omstreeks 19:30 die depot binnegegaan het,” het Herron gesê. Bronwen Dyke-Beyer, woordvoerder van die Golden Arrow- busdienste, het gesê die man is in ŉ kritieke toestand na die hospitaal gehaas. “Hy is sedertdien gestabiliseer en ons is so dankbaar vir die mediese span se pogings reg deur die aand.” Dyke-Beyer het gesê die motief vir die aanval is onbekend, maar dat hulle nou met die polisie saamwerk. “Ons versoek enigiemand met inligting om asseblief na vore te kom.” Niemand is nog in verband met die voorval in hegtenis geneem nie.